b'\n_START_ARTICLE_\nMagnus von Wright\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nWright maalasi 1838 ensimm\xc3\xa4isen \xc3\xb6ljymaalauksensa, joka kuvasi tilhi\xc3\xa4. H\xc3\xa4n teki 1857 lyhyen opintomatkan romanttisen maisemamaalauksen keskuspaikkaan D\xc3\xbcsseldorfiin. Wright maalasi lis\xc3\xa4ksi runsaasti kukka- ja hedelm\xc3\xa4asetelmia. _NEWLINE_Magnus von Wright opiskeli Turun kymnaasissa 1823\xe2\x80\x931825 ja l\xc3\xa4hti Tukholman taideakatemian oppilaaksi. Samaan aikaan h\xc3\xa4n opiskeli my\xc3\xb6s Carl Johan Fahlcranzin ja J. F. Julinin johdolla. Er\xc3\xa4iden muiden nuorten suomalaisten kanssa h\xc3\xa4n osallistui K. A. Gottlundin Otava-lehden kuvittamiseen. Ruotsalaisen kreivin ja ornitologin Nils Bonden aloitteesta ja kustannuksella h\xc3\xa4n ryhtyi valmistamaan suurta kuvateosta Svenska Foglar (1828\xe2\x80\x931838), jonka tekemisess\xc3\xa4 h\xc3\xa4nt\xc3\xa4 avusti nuorempi veli Wilhelm von Wright. H\xc3\xa4n palasi Suomeen 1829 ja toimi vuodesta 1831 maanmittauskonttorin kartanpiirt\xc3\xa4j\xc3\xa4n\xc3\xa4. H\xc3\xa4n toimi yliopiston el\xc3\xa4inmuseon preparaattorina 1845\xe2\x80\x931849. Vuonna 1859 h\xc3\xa4n julkaisi teoksen Finlands foglar, hufvudsagligen till deras dr\xc3\xbcgter besgrifna._NEWLINE_Von Wright julkaisi 1838 oppikirjan Grunder i rita och teckna ja osallistui 16 litografialla teoksen Finland framst\xc3\xa4lldt i teckningar kuvittamiseen. My\xc3\xb6s h\xc3\xa4nen p\xc3\xa4iv\xc3\xa4kirjojaan on julkaistu._NEWLINE_Magnus von Wright opetti yliopiston piirustussalilla 1849\xe2\x80\x931868. H\xc3\xa4net valittiin Suomen Taideyhdistyksen johtokuntaan yhdistyksen perustamisvuonna 1846 ja h\xc3\xa4n toimi t\xc3\xa4ss\xc3\xa4 luottamusteht\xc3\xa4v\xc3\xa4ss\xc3\xa4 aina kuolemaansa 1868 saakka. H\xc3\xa4net on haudattu Helsingin Hietaniemen hautausmaan vanhalle alueelle. Haudalle pystytettiin 1872 Suomen Taideyhdistyksen j\xc3\xa4rjest\xc3\xa4m\xc3\xa4ll\xc3\xa4 kansalaisker\xc3\xa4yksell\xc3\xa4 rahoitettu muistokivi. Kiven suunnitteli arkkitehti Axel Hampus Dahlstr\xc3\xb6m ja Walter Runeberg toteutti siihen taiteilijan palettia esitt\xc3\xa4v\xc3\xa4n pienen marmorireliefin._NEWLINE_H\xc3\xa4nen puolisonsa oli vuodesta 1837 Christina Sofia Salm\xc3\xa9n (k. 1874). Vanhemmat: Haminalahden kartanon omistaja, majuri Henrik Magnus von Wright ja Maria Elisabet Tuderus.'